title: Dependencia emocional
text: A dependencia emocional consiste en un "patrón persistent de necesidatz emocionals insatisfeitas que se preban d'abondar de traza desadaptativa con atras presonas". Ye una mena de dependencia relacional chenuina, replecando as dependencias relacionals como trestuques caracterizatos por a expresión de conductas de mena adictiva en as relacions interpersonals. As relacions que estableix l'individuo con dependencia emocional son asimetricas, manifestando una actitut de chusmesa enta l'atra presona. En o caso concreto d'as relacions de parella, se tractarba d'una necesidat extrema de caracter afectivo que un individuo siente enta la suya parella. As dependencias interpersonals rematan por afectar a o conchunto de sistemas d'o subchecto:
  
  Cognitivament, as presonas que lo pateixen en mantienen de creyencias y esquemas sobre ellas como presonas febles e amenistatas, n'han d'alticamaduras, de remugacions, de zelos etc... Encara que as conductas d'istos individuos pueda modificar-sen en función d'a situación u en función de lur percepción de ganancias e perdas en distinctos momentos, as creyencias se mantienen perén estables e son as que menan a resta de sistemas d'o subchecto.
  Emocionalment, en pateixen de medrana a l'albandono por parti d'a parella, anxiedat debant d'a  deseparación, disforia intensa  debant d'o refús, medrana a la valguación negativa por parti d'otris, etc...
  Motivacionalment, sienten una empenta de mirar de contino contacto con a parella, deseyos de protección e d'aduya, etc...
  Conductualment, en realizan de conductas de chusmesa, de complacencia, de busca de contacto con a parella, etc...
  
  L'individuo con ista mena de dependencia en manifiesta, por tanto, de pensamientos, creyencias, emocions e conductas que chiran arredol d'a necesidat que mantién por vincular-se estreitament con presonas que son importants ta ell, en iste caso, con a parella.
  
  A dependencia emocional ye un trestuque que prevoca una estricia significativa no solo en l'individuo que la pateixe, sino que tamién n'apolarga de nocimientos ta lo suyo cerclo mas amanato e mesmo n'ha de conseqüencias ta la sociedat en cheneral. A-saber-las rechiras han contrimostrata una correlación positiva entre a dependencia afectiva e simptomatolochía anxioso-depresiva, asinas como con malautías fisicas e simptomas somaticos. Tamién se son trobatas evidencias que relacionan a dependencia con un mayor uso d'os recursos sanitarios: requieren un mayor numero de días d'hespitalización e recurren en mayor mida a lo servicio d'urchencias que a población normal. Se ye contrimostrato que istos pacients punctúan mas alto que pacients no dependients en a-saber-los simptomas psicopatolochicos como obsesión-compulsión, sensibilidat interpersonal, hostilidat u ideación paranoide. A inchent necesidat d'ista mena de pacients enta lurs parellas e a medrana extrema a la ruptura d'a relación esplanicarba a mayor prebabilidat  d'os dependients emocionals a veyer-sen embrecatos en casos de violencia de chenero e a veyer-sen embrecatos en problemas legals. En zagueras, se ye relacionata la dependencia emocional con una mayor taxa de suicidios.
  
  Se tracta d'un trestuque poco estudiato dica agora; de feito, no se reculle como tal en os manuals diagnosticos actuals (DSM-5 e CIE-10), a despeito de que os terapeutas se troban cada vegada mas con ista problematica en lurs consultas. Nos trobamos con rechiras sobre o tema a on cosa menos que un 49,3% d'a muestra replegata se declara dependient emocional. En o repective a las diferencias de chenero, os datos son diversos. En b'ha de rechiradors que esfienden que, debito tan a causas biolochicas como culturals, ye un trestuque que afecta mas a mullers, encara que otris han observato que en l'adolescencia sembla estar que ista diferencia se disbaneix. Unatro grupo de rechiradors esfiende que as diferencias entre os dos cheners se deben a la utilización de distinctas ainas de mida: entre que as mullers punctúan mas alto en dependencia emocional en midas d'autoinforme, no se'n troban diferencias significativas si s'emplegan atras menas de midas.
  
  Caracteristicas d'a dependencia emocional
  Entre as principals caracteristicas d'a dependencia emocional, destacamos as siguients:
  
   Os dependients emocionals presentan una autoestima muito baixa e un autoconcepto negativo. En considerar-sen a ells mesmos como sers vulnerables e necesitatos, se poderba orichinar a resta de manifestacions d'a dependencia emocional. Por exemplo, dito autoconcepto puet revellar-ne de motivacions ta bienquedar con aquellas figuras que en puedan ofrir de refirme e de cudiato e, por tan, en chenerará de conductas chusmesas y encaminatas ta la busca contina de dita figura. Encara que a conducta d'os pacients con dependencia interpersonal pueda variar en función d'as situacions e seguntes n'i perciban d'esquimens e de nocimientos, istas creyencias sobre ells mesmos remaneixen constants.
   Ditos pacients han un esmo amugato u nulo d'o problema. Isto se debe a os mecanismos de negación e d'autoenganyo que despliegan, que dificultan ista presa d'esmo (por exemplo, n'han de pensamientos d'a mena "no puedo vivir sin d'ell/d'ella"; "tampoc yéranos tan mal"; "seguro que no lo torna a fer"; etc...). Distorsionan a realidat ta reafirmar-sen en lurs creyencias e ta bozar-ne d'aspectos que resultan socialment qüestionables tan ta ells mesmos como ta las presonas de lur arredol.
   Mantienen una posición subordinata en as relacions. S'amuestran chusmesos con lurs parellas en cuenta de lurs propias necesidatz, opinions, deseyos etc... Son capables d'endurar-ne d'insulto, de rebaixadas e mesmo de maltracto fisico. Destinan a mayor parti de lur tiempo y esmamixada en estar chunto a la parella, en cuenta d'atras actividatz como lo treballo, as aficions u como pasar-ne de tiempo con a familia e amigos.
   En realizan de grans esmanixadas ta mantener a relación a penar d'estar sofrendo, presentando una incapabilidat de crebar a relación.
   Gosan presentar-ne de commorbilidatz con anxiedat e depresión u simptomatolochía anxioso-depresiva. En menor mida, tamién se troban commorbilidatz con trestuques d'alimentación.
   N'han de bellas habilidatz socials muito pobres, marcatas por una radita asertividat. Ista caracteristica estarba relacionata con l'autoconcepto que mantienen. Os pacients con dependencia emocional no han desembolicato una autopercepción identitaria: no n'expresan ni d'emocions ni d'opinions importants ta ells porque perciben que os de lur parella son mas importants.
   Presentan un estato d'animo negativo u disforico. S'aprecian cambeos socials notables en o estato de l'animo quan, dimpuesas d'haber crebata la relación con lur parella, en reciben de noticias u consideran que en b'ha de posibilidatz de reprener a relación dimpués d'un amanamiento.
   Lur expresión corporal en denota de tristeza contina e d'esvalimiento. Se son trobatas relacions positivas entre o livel de dependencia emocional e a freqüencia d'a conducta de plorar. Manimenos, ista correlación no solo se debe a la existencia d'un afecto negativo como responsable d'o planto; os dependients emocionals lo emplegan antimás como una traza de comunicación ta mirar-ne de repunte u de proximidat con os otris.
   Han un locus de control externo. En cometen de "falacias de control", pasando de creyer-sen responsables de qualsiquier acayecimiento de lurs vidas a veyer-sen impotents e sinse garra capabilidat d'exercer-ne de control. Ista distorsión cognitiva chenera una graniza angunia en os dependients emocionals.
   Mantienen unas creyencias richidas y exacheratas sobre l'aimor romantico e sobre cómo iste debe estar. En cometen de distorsions cognitivas d'a mena "deberbas" sobre as relacions aimorosas.
   L'absencia de parella u a ruptura d'a relación en prevoca de sindrome d'abstinencia e craving: sentimientos de dolor, de soledat e intentos continos d'estar con a parella u de reprener a relación como siga.
   Gosan haber-ne de varias parellas a o largo de lur vida. Son raditos os periodos en os que no mantienen una relación.
   N'han de medrana e d'intolerancia ta la soledat e ta la frustración, o que lis produz una graniza anxiedat debant d'a deseparación. Se tracta isto d'una conseqüencia d'a suya baixa autoestima; no soportan estar solos con ells mesmos, e doncas miran d'estar de contino con lur parella. As conductas de comprebación (aguaitar a la parella, leyer os mensaches d'o mobil e d'o correu d'ella, etc...) e as de retornada (intentos agoniatos por estar perdonatos, retornada d'obchectos danyatos en as descusions, etc...) se manifiestan quan a presona pretende d'estalbiar as suyas experiencias privatas. Os dependients emocionals s'amuetran muito capables en atras dembas de lur vida, como los estudios, o treballo, os quefers u as chestions cutianas, e doncas a medrana que sofren a la soledat no se debe a lur incapabilidat u a una radita habilidat ta apanyar-sen en a vida diaria (como poderba estar o caso d'os pacients con trestuque de personalidat por dependencia). Lur necesidat de l'otri ye simplament emocional.
  
  As parellas triatas por os dependients emocionals
  Se ye tractau d'identificar tamién as caracteristicas d'as parellas que gosan triar os dependients emocionals. Istas parellas gosar haber-ne d'una autoestima alta u muito alta (pueden mesmo plegar a estar narcisistas) e se tractan de presonas explotaderas.
  
  A dependencia "dominant" ye una mena particular de dependencia emocional. As caracteristicas d'ista mena de dependient atipico son semblants ta las d'as parellas d'os dependients emocionals mas comuns, pero trobamos bellas diferencias. A parella d'o dependient emocional no amugará o suyo rete interpersonal ta adedicar tot o tiempo ta la suya parella; por cuentra, o dominant mirará de que entramos remangan en una especie d'esfera arredrata d'o mundo. Dimpués d'una ruptura, a parella d'o dependient emocional no mira de reprener a relación (de feito, gosan estar ells qui creban); entre que o dependient dominant recorrerán a suplicas, rogativas, menazas u tot o que siga en a suya man ta reprener a relación. Poderba estar a mena de dependencia caracteristica d'os maltractadors de chenero. De feito, se ye trobata una correlación positva entre violencia de chenero e dependencia emocional en hombres.
  
  Factors causals e mantenedors
  D'espeso s'ementan os factors causals e mantenedors mas relevants ta la dependencia emocional:
  
  Entre os factors causals destacamos:
  
   A vivencia d'un apego inseguro y evitativo con a figura de referencia durando a infancia: siguindo a teoría de l'apego de Bowly, as experiencias vivitas en a infancia n'estableixen d'esquemas en as presonas que guidan lur comportamiento interpersonal en a edat adulta. A-saber-los autors afirman a relación entre a mena d'apego vivito en a infancia e a mena d'apego que s'estableix en l'adultez en as relacions romanticas. A livel cerebral, se son trobatas similitutz entre o funcionamiento durando l'aimor materno e durando l'aimor romantico: a función de l'esmo ye suspendita y en entramos bi ha una activación d'o nuclio estriato. Ye una evidencia biolochica d'a relación entre l'apego vivito en a infancia e o que s'estableix en as relacions de parella en a edat adulta. Ista relación puet deber-se a que entramas trazas d'aimor comparten un mesmo proposito evolutivo, o mantener o desembolique d'a especie, asinas como una mesma función, o lograr que os individuos remangan chuntos por bell periodo de tiempo. Por atro costato, una mena d'apego inseguro en a nineza puet regudir en conductas dependients de l'individuo. Tamién a sobreprotección por parti d'os pais durando a nineza en poderba producir de dependencia emocional, debito a que no se premite a os individuos de realizar conductas de traza autonoma. A vivencia d'un apego inseguro durando a infancia percute a livel cerebral, amugando a función d'a crosta orbitofrontal ta regular-ne d'emocions como a medrana, a carranya etc... Doncas, l'apego inseguro durando a infancia en presenta de similitutz con a conducta d'os pacients con dependencia emocional: a temor debant a perda d'a figura d'apego, a busca de proximidat e anxiedat debant d'a deseparación. En cambeo, si un subchecto vive una relación d'apego evitativo con a suya figura de referencia en a infancia, puet plegar a formar-se un esquema a on as figuras d'apego devienen sers inagafables, fredos e distants con qui caldrá esdoblar totz os recursos y esmanixadas ta adubir lur ficacio u lur carinyo. En o respective a ells mesmos, l'autoconcepto que forman resulta negativo, no se consideran presonas dignas de recibir aimor e lur autoestima e visión d'ells mesmos las forman a partir d'o comportamiento d'os otris con ells. En zagueras, una mena d'apego seguro aduya a formar una identidat solida, con que consiguirá establir-ne de relacions interpersonals de qualidat. Manimenos, con un apego de mena inseguro u evitativo, l'individuo formará una identidat de mugas foscas, que se solapará con a d'os otris en as relacions interpersonals; regudindo, doncas, en relacions dependients u codependients, ditas pseudosimbiosis.
   O mantenimiento d'a vinculación: o desembolique d'a dependencia emocional no solo se debe a la mena d'apego vivito en a infancia, sino tamién pende d'a reacción de l'individuo debant ixas situacions. A penar d'a vivencia d'apegos inseguros y evitativos, os subchectos qui en rematan desembolicando de dependencia emocional optoron de ninos por vincular-sen de traza estreita con lurs figuras d'apego. Si a vinculación establita estase mas moderata, lur autoestima e lur autoconcepto no penderban tan d'os otris e estarban mas positivos.
  
  Por atro costato, os principals factors mantenedors d'a dependencia emocional son os siguients:
  
   Os esquemas cognitivos construitos mientres a infancia mantienen una serie de pensamientos, creyencias y emocions que determinan a conducta tipica en a edat adulta d'o dependient emocional.
   O comportamiento sobreprotector d'os pais augmenta la freqüencia de conductas dependients en os fillos, qui, a lur vegada, enforteixen a conducta parental sobreprotectora. O repertorio conductual d'o dependient emocional, doncas, se mantién a la suya vez por as respuestas que prevoca en a resta de presonas con qui interactúa, qui enforteixen ista traza de portar-se.
  
  Referencias
  
  Bibliografía
  
   Bisquerra Alzina, R. Educación para la ciudadanía: el enfoque de la educación emocional.
   Castelló Blasco, J. Dependencia emocional: características y tratamiento.
   Castelló Blasco, J. La superación de la dependencia emocional.
   Castelló Blasco, J. El miedo al rechazo en la dependencia emocional y en el trastorno límite de la personalidad.
   Congost. S. Manual de dependencia afectiva.
   Congost. S. Cuando amar demasiado es depender.
   De la Villa Moral Jiménez, M y Sirvent Ruiz, C. Dependendencias sentimentales o afectivas: etiología, clasificación y evaluación.
   DSM-IV-TR. Manual diagnóstico y estadístico de los trastornos mentales.
   Estela Retana Franco, B y Sánchez Aragón, R. El amor como adicción: la visión de los adolescentes y de los adultos.
   López Sánchez, F. Desarrollo afectivo y social.
   Mallor Plou, P. Relaciones de dependencia: ¿Cómo llenar un vacío existencial?
   Riso, W. ¿Amar o depender?: cómo superar el apego afectivo y hacer del amor una experiencia plena y saludable (9edª).
   Erik Lozao, W. Los límites del amor: cómo amar sin renunciar a ser tu mismo (3ªed).
   Ruiperez, D y L. Lobo. L.Mi mente es mi enemigo.
   Sirvent, C y Villa Moral,M. La dependencia sentimental o afectiva.
  -
  
  Malautías
  Psicolochía
  Ciencias d'a salut